Publication: Magyar Közlöny
Issue: MK-2001-104 (Year: 2001, Number: 104)
Era: 1990-2004
Section: 
Paragraph Index: 0

Az Országgyűlés határozatai Az Országgyűlés 62/2001. (IX. 25.) OGY határozata a Magyar Köztársaságnak az Amerikai Egyesült Államokat ért terrortámadást követő kül- és biztonságpolitikai lépéseiről* Mi, a Magyar Országgyűlés tagjai megdöbbenéssel értesültünk az Amerikai Egyesült Államok nagyvárosai elleni terrortámadásról. Mélységesen együtt érzünk az Amerikai Egyesült Államok népével és osztozunk gyászában. Bizonyosak vagyunk benne, hogy az amerikai nép a szabadságért és az emberi jogokért vívott harc iránti elkötelezettségében megerősödve viseli el ezt a rettenetes csapást. Mélységesen és a leghatározottabban elítélünk minden olyan megnyilatkozást, amely az ártatlan áldozatok életét kioltó, emberiségellenes, esztelen terrortámadás egyértelmű megbélyegzése helyett indokot próbál keresni erre a barbár cselekedetre. Az ilyen megnyilatkozásokat ellentétesnek tartjuk a Magyarország által vállalt és követett politikai értékrenddel, szövetségesi kötelezettségeivel, valamint az egész emberiség legalapvetőbb eszméivel. Méltatlannak tartjuk és elutasítjuk mindazokat a próbálkozásokat, amelyek az egész emberiséget megrázó terrorcselekménynek és az áldozatok tragédiájának bármilyen pártpolitikai célra történő felhasználására irányulnak. Nekünk, mint a szabadságszerető, a demokratikus rend és jogállam mellett elkötelezett nemzetnek állást kell foglalnunk a történtekről, ezért az alábbiakat határozzuk:

Source: https://magyarkozlony.hu/hivatalos-lapok/5491e9116086313a2ec8f2980b8a7da71723e32a/dokumentumok/c86d9eb24769f319c33dd1e1dc3df4c4e22c9805/letoltes